PATVIRTINTA

Tauragės lopšelio-darželio „Kodėlčius“

direktoriaus 2021 m. sausio 26 d.

įsakymu Nr.V-53

**TAURAGĖS LOPŠELIO-DARŽELIO „KODĖLČIUS“ VAIKŲ IKIMOKYKLINIO UGDYMO IR PRIEŽIŪROS ORGANIZAVIMO TVARKOS APRAŠAS**

**I. BENDROSIOS NUOSTATOS**

1. Tauragės lopšelio-darželio „Kodėlčius“ vaikų ugdymo ir priežiūros organizavimo tvarkos aprašas (toliau – Aprašas) nustato bendruosius ikimokyklinio amžiaus vaikų ugdymo ir priežiūros organizavimo Tauragės lopšelyje-darželyje „Kodėlčius“ reikalavimus ir finansavimą.

2. Ikimokyklinio amžiaus vaikų ugdymas vykdomas pagal patvirtintą direktoriaus įsakymu ikimokyklinio ugdymo programą „Kodėlčiukų žingsneliai“.

3. Ikimokyklinio amžiaus vaikų ugdymas ir priežiūra lopšelyje-darželyje organizuojamas, vadovaujantis Lietuvos higienos norma HN 75:2016 „Ikimokyklinio ir priešmokyklinio ugdymo programų vykdymo bendraisiais sveikatos saugos reikalavimais“, įstaigoje galiojančiais vidaus tvarkos dokumentais.

4. Apraše vartojamos sąvokos apibrėžtos Lietuvos Respublikos Švietimo įstatyme.

**II. BENDRIEJI IKIMOKYKLINIO UGDYMO REIKALAVIMAI**

5. Mokslo metai prasideda rugsėjo 1 d., baigiasi rugpjūčio 31 d. Mokslo ir žinių dienai sutapus su poilsio diena, mokslo metų pradžia, įstaigos sprendimu, gali būti nukeliama į artimiausią darbo dieną po poilsio dienos. Ugdymo procesas organizuojamas nuo rugsėjo 1 d. iki gegužės 31 d. ne trumpiau kaip 4 val. per dieną. Kitu laiku vykdoma vaikų priežiūra.

6. Ikimokyklinis ugdymas gali būti pradedamas teikti vaikui, kai tais kalendoriniais metais jam sueina 1,5 m. ir teikiamas iki kol vaikui tais kalendoriniais metais sueina 6 metai.

7. Ikimokyklinio ugdymo organizavimo forma yra ikimokyklinio ugdymo grupė (toliau – Grupė).

**III. IKIMOKYKLINIO UGDYMO ORGANIZAVIMAS**

8. Vaikų priėmimas į lopšelio-darželio grupes vykdomas pagal Centralizuoto vaikų priėmimo į Tauragės rajono mokyklų ikimokyklinio ugdymo grupes tvarkos aprašą, patvirtintą Tauragės rajono savivaldybės tarybos 2020m. vasario 26 d. sprendimu Nr. 1-57.

9. Priimant vaiką į ikimokyklinio ugdymo grupę tėvai (globėjai) ir įstaiga pasirašo ugdymo sutartį, kurioje nurodoma šeimai ir įstaigai svarbi informacija.

10. Pasirašyta sutartis dviem egzemplioriais (po vieną kiekvienai šaliai) įregistruojama Mokymo sutarčių registracijos žurnale ir direktoriaus įsakymu paskirtas atsakingas darbuotojas vaiką įregistruoja Mokinių registre nurodant pirmąją vaiko ugdymosi dieną.

11. Atvejus, kada ikimokyklinis ugdymas yra privalomas, nustato Lietuvos Respublikos švietimo ir mokslo ministro ir Lietuvos Respublikos socialinės apsaugos ir darbo ministro 2016 m. rugpjūčio 31 d. įsakymu Nr. V-735/A1-459 patvirtintas Privalomo ikimokyklinio ugdymo nustatymo ir skyrimo tvarkos aprašas.

12. Vaiko lankomumas yra žymimas Grupės dienyne „Mūsų darželis“, sudarytame elektroninių dienynų duomenų pagrindu, kurio formą tvirtina Lietuvos Respublikos švietimo ir mokslo ministras.

13. Įstaigoje ugdymo procesas vykdomas lietuvių kalba.

14. Grupėje dirba ne mažiau, kaip du suaugę asmenys, iš jų – vienas ugdomojo proceso metu mokytojas, turintis ikimokyklinio ir/ar priešmokyklinio ugdymo mokytojo kvalifikaciją ir vienas mokytojo padėjėjas vaikų maitinimui ir higienai.

15. Ikimokyklinio ugdymo programą (ne trumpiau kaip 4 val. per dieną) gali įgyvendinti:

15.1. ikimokyklinio ugdymo mokytojas arba ikimokyklinio ugdymo mokytojas kartu su mokytoju, turinčiu teisę vykdyti Programos meninio ir/ar kūno kultūros ugdymo dalį, pagal patvirtintą grafiką;

16. Specialieji reikalavimai ikimokykliniougdymo mokytojui, dirbančiam Grupėje, jo teisės, pareigos, funkcijos ir atsakomybė nustatyta pareigybės aprašyme.

17. Vaikų dienos priežiūrą gali vykdyti mokytojo padėjėjas, kai nevykdoma ikimokyklinio ugdymo programa, sudarant sąlygas, kad Grupėje būtų ne mažiau kaip 2 žmonės. Specialieji reikalavimai mokytojo padėjėjui, jo teisės, pareigos, funkcijos ir atsakomybė nustatyta pareigybės aprašyme.

18. Vaikui, kuriam nustatyti specialieji ugdymosi poreikiai, Programą pritaiko Grupėje dirbantis mokytojas kartu su pagalbos mokiniui specialistais ir tėvais (globėjais), vadovaudamiesi Mokinių, turinčių specialiųjų ugdymosi poreikių, ugdymo organizavimo tvarkos aprašu, patvirtintu Lietuvos Respublikos švietimo ir mokslo ministro 2011 m. rugsėjo 30 d. įsakymu Nr. V-1795 „Dėl Mokinių, turinčių specialiųjų ugdymosi poreikių, ugdymo organizavimo tvarkos aprašo patvirtinimo“.

19. Grupėje, kurioje, pritaikius Programą, ugdomi vaikai, turintys vidutinių, didelių ir (ar) labai didelių specialiųjų ugdymosi poreikių, dirba mokytojas ir mokytojo padėjėjas, teikiantis specialiąją pagalbą, vadovaujantis Specialiosios pagalbos teikimo mokyklose (išskyrus aukštąsias mokyklas) tvarkos aprašu, patvirtintu Lietuvos Respublikos švietimo ir mokslo ministro 2011 m. liepos 8 d. įsakymu Nr. V-1229 „Dėl Specialiosios pagalbos teikimo mokyklose (išskyrus aukštąsias mokyklas) tvarkos aprašo patvirtinimo“.

20. Ugdymas grupėje vyksta kaip vientisas procesas, jis neskaidomas į atskiras sritis ir vyksta integruotai, diferencijuojamas pagal vaiko amžių, poreikius, galimybes.

21. Grupės formuojamos visos dienos buvimo (10,5 val.) pagal 4 valandų ugdymo ritmą.

22. Grupė formuojama iš to paties amžiaus arba mišraus ikimokyklinio amžiaus vaikų: lopšelio grupėse 1,5 – 3 m., ikimokyklinio ugdymo grupėse - 3-5 m. vaikai, mišriose grupėse – 1,5-5 m. vaikai.

23. Ikimokyklinio amžiaus vaikams teikiama švietimo pagalba (esant poreikiui), suteikiama galimybė lankyti papildomo ugdymo veiklas (nuo 17.00 val.).

24. Ugdomosios veiklos planavimas vyksta e-dienyne „Mūsų darželis“ (rengiami ilgalaikiai ir trumpalaikiai ugdymo planai).

25. Vaikų pasiekimai fiksuojami pagal direktoriaus patvirtintą Vaikų pažangos ir pasiekimų sistemos aprašą.

**IV. BAIGIAMOSIOS NUOSTATOS**

26. Lopšelio-darželio direktorius yra atsakingas už šio Tvarkos aprašo įgyvendinimą.

27. Ikimokyklinio ugdymo finansavimas ir aprūpinimas lopšelyje-darželyje organizuojamas iš valstybės lėšų, kurios skiriamos vadovaujantis Mokymo lėšų apskaičiavimo, paskirstymo ir panaudojimo tvarkos aprašu ikimokykliniam ugdymui, finansuojamas ne trumpesnis kaip 20 valandų per savaitę (4 val. per dieną) vaikų ugdymas. Ilgesnis nei 4 val. per dieną (ar 20 val. per savaitę), kitą ugdymo laiko dalį finansuojamas iš Tauragės rajono savivaldybės biudžeto lėšų – Pajamos savarankiškoms funkcijoms atlikti, Biudžetinių įstaigų specialiųjų programų pajamos.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_